PATVIRTINTA

Klaipėdos miesto savivaldybės

tarybos 2013 m. d.

sprendimo Nr. T2-

**KLAIPĖDOS MIESTO SAVIVALDYBĖS VIETINĖS REIKŠMĖS KELIŲ INFORMACINĖS SISTEMOS NUOSTATAI**

**I. BENDROSIOS NUOSTATOS**

1. Klaipėdos miesto savivaldybės vietinės reikšmės kelių informacinės sistemos nuostatai (toliau – Nuostatai) skirti Lietuvos Respublikos kelių įstatymo (Žin., 1995, Nr. 44-1076; 2002, Nr. 101-4492) nustatyta tvarka Klaipėdos miesto savivaldybės vietinės reikšmės kelių duomenų bazei tvarkyti. Šie Nuostatai sudaro galimybę laikytis bendros vietinės reikšmės kelių techninės apskaitos duomenų kaupimo ir atnaujinimo sistemos.
2. Šiuose Nuostatuose vartojamos sąvokos:

*Informacinė sistema* – dokumentinė ir skaitmeninė savivaldybės duomenų bazė, skirta vietinės reikšmės keliams (gatvėms) registruoti ir registro duomenims saugoti.

*Kelių duomenys* – esančių vietinių kelių faktinis sutikrinimas, [apskaitos](http://lt.wikipedia.org/wiki/Apskaita) duomenų sąrašo sudarymas, papildymas.

*Duomenų išrašas* – informacinės sistemos fragmento kopija.

1. Kitos šiuose Nuostatuose vartojamos sąvokos atitinka jų apibrėžimus, nurodytus Lietuvos Respublikos kelių įstatyme (Žin., 1995, Nr. 44-1076; 2002, Nr. 101-4492).
2. Vietinės reikšmės keliai naudojami vietiniam susisiekimui ir skirstomi į:
   1. viešuosius kelius. Tai keliai, jungiantys rajoninius kelius, gyvenamąsias vietoves, sąvartynus, rekreacijos objektus, lankomus gamtos, kultūros paminklus, bei gatvės gyvenamosiose vietovėse ir kiti keliai, nepriskirti valstybinės reikšmės keliams;
   2. vidaus kelius. Tai juridinių ir (ar) fizinių asmenų reikmėms naudojami keliai (miškų, nacionalinių parkų, valstybės saugomų teritorijų, pasienio, karjerų, privažiavimo prie hidrotechninių įrenginių, ribotų teritorijų – kiemų keliai ir visi kiti keliai, nepriskirti viešiesiems keliams).
3. Vietinės reikšmės viešieji keliai ir gatvės nuosavybės teise priklauso savivaldybėms, o vidaus keliai – valstybei, savivaldybėms, kitiems juridiniams ir (ar) fiziniams asmenims.

**II. KELIĄ IDENTIFIKUOJANTYS DUOMENYS**

1. Klaipėdos miesto savivaldybės vietinės reikšmės kelių informacinėje sistemoje kaupiami duomenys:
   1. kelio numeris, pavadinimas, ilgis, dangos tipas;
   2. kelio numeris sudaromas iš šešių simbolių: pirmųjų dviejų raidžių – savivaldybės trumpinio (LM) ir keturženklio kelio eilės numerio. Keliai numeruojami nuo 1 iki 9999;
   3. vietinės reikšmės keliai informacinėje sistemoje saugomi geografinėje duomenų bazėje, Lietuvos Respublikos valstybinėje koordinačių sistemoje (LKS-94).

**III. INFORMACINĖS SISTEMOS PILDYMAS, DUOMENŲ ATNAUJINIMAS**

1. Vietinės reikšmės kelių informacinės sistemos sudarytoja yra Klaipėdos miesto savivaldybės administracija.
2. Klaipėdos miesto savivaldybės vietinės reikšmės kelių informacinės sistemos duomenys papildomi, keičiami:
   1. nutiesus naują kelią arba rekonstravus kelio ruožą;
   2. kelyje ar kelio ruože įrengus naują kelio dangą;
   3. atlikus kelio arba kelio ruožo kadastrinius matavimus.
3. Klaipėdos miesto savivaldybės vietinės reikšmės kelių informacinės sistemos duomenis papildo ir keičia Klaipėdos miesto savivaldybės administracijos Urbanistinės plėtros departamento Geodezijos ir GIS skyriaus specialistai.
4. Nutiesus naują kelią arba rekonstravus kelio ruožą ir pasikeitus kelio charakteristikoms bei atlikus kadastrinius matavimus, Klaipėdos miesto savivaldybės administracijos Finansų ir turto departamento Turto skyrius per 15 darbo dienų nuo objekto duomenų įregistravimo Nekilnojamojo turto registre pateikia Geodezijos ir GIS skyriui kadastrinių matavimų skaitmeninę bylą.

**IV. DUOMENŲ TEIKIMAS**

1. **Informacinės sistemos išrašai (kopijos)** neatlygintinai teikiami mokesčių ir teisėtvarkos, kitoms valstybės ir savivaldybių institucijoms ir įstaigoms, susijusiems registrams tiesioginėms jų funkcijoms atlikti, taip pat fiziniams ir juridiniams asmenims Lietuvos Respublikos teisės aktų nustatyta tvarka.
2. Norintieji gauti išrašą pateikia prašymą Klaipėdos miesto savivaldybės administracijai. Išrašai, nepatvirtinti informacinės sistemos tvarkymo įstaigos antspaudu ir vadovo arba jo įgalioto asmens parašu, juridinės galios neturi.
3. Informacinės sistemos duomenys skelbiami viešai Klaipėdos miesto savivaldybės interneto tinklalapyje.

**V. BAIGIAMOSIOS NUOSTATOS**

1. Šie Nuostatai gali būti keičiami, papildomi ar panaikinti Klaipėdos miesto savivaldybės tarybos sprendimu.
2. Už šių Nuostatų įgyvendinimą atsakingas Klaipėdos miesto savivaldybės administracijos direktorius.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**